Syed Ahmed-el-Edroos

Syed Ahmed-el-Edroos (født 3. mars 1899 i Sangareddy, død 1962) var en offiser i staten Hyderabads hær. Han tjenestegjorde i 35 år for nizamen av fyrstestaten Hyderabad og endte som landets hærsjef. 

El-Edroos tilhørte en familie av innvandrere fra Hadhramaut sør på Den arabiske halvøy. Han gikk inn i hæren i Hyderabad i 1913. Under første verdenskrig tjenestegjorde han i Palestina. El-Edroos fikk sitt første befal i 1918. Han førte blant annet befal over 2nd (Nizam's Own) Hyderabad Imperial Service Lancers. Under andre verdenskrig var han i 1942 i Aden for å trene soldater.

Da India invaderte Hyderabad i Operasjon Polo i september 1948 var el-Edroos generalmajor og sjef for Hyderabads hær. Etter fem dagers kamp overga han 18. september de hyderabadske styrkene til India. Han hadde deretter overoppsynet med avviklingen av Hyderabads hær og hjemsendelse av soldater som ikke var hjemmehørende i Hyderabad til forskjellige deler av India, Pakistan og Arabia.

Etter at India overtok kontrollen over Hyderabad bosatte el-Edroos seg i Bangalore. I 1994 utga han sammen med L. R. Naik Hyderabad of the "Seven Loaves". A historical account of the Asaf Jahi dynasty with an autobiographical sketch of the author, covering the events of Hyderabad's merger with the Indian Union. 

El-Edroos ble i 1935 utnevnt til offiser av Order of British India og i 1943 forfremmet til følgesvenn. Han hadde ærestittelen bahadur.

Hans sønn og sønnesønn var offiserer i Pakistans og Jordans forsvarstyrker.

Referanser 

Arméoffiserer
Arabere
Indere
Fødsler i 1899
Dødsfall i 1962
Personer fra Sangareddy District i Telangana